
CAPITOLUL I – Dispoziţii generale

Art. 1.
(1) Metodologia de organizare și desfășurare a programelor de studii postdoctorale de cercetare avansată în Universitatea din București (Metodologia UB) este elaborată şi adoptată în temeiul Legii învățământului superior nr. 199/2023 (Lege), cu modificările și completările ulterioare, al Ordinul Ministrului Educației și Cercetării nr. 4139/2025 privind organizarea programelor de studii postdoctorale de cercetare avansată și a reglementărilor specifice Universității din București. 
(2) Metodologia transpune procedurile şi principiile comune pentru garantarea calităţii în organizarea şi desfăşurarea programelor de studii postdoctorale de cercetare avansată, denumite programe postdoctorale, prevăzute în legislație și se aplică în cadrul UB, în calitate de instituţie organizatoare de studii universitare de doctorat (IOSUD-UB). Programele postdoctorale sunt organizate pe baza principiilor European Charter for Researchers și Human Resources Strategy for Researchers (HRS4R).
(3) Instituția Organizatoare de Studii Universitare de Doctorat – Universitatea din București (IOSUD-UB) poate organiza și derula programe postdoctorale de cercetare avansată în domeniile de studii universitare de doctorat acreditate, precum şi programe postdoctorale cu caracter interdisciplinar.
(4) Programele postdoctorale asigură cadrul instituțional pentru dezvoltarea cercetărilor după finalizarea studiilor universitare de doctorat.
(5) Activitatea cercetătorului postdoctoral este supervizată de un cercetător cu experiență afiliat UB, numit în continuare mentor.

Art. 2.
(1) Programele postdoctorale de cercetare avansată se organizează ca programe de studii postuniversitare, după finalizarea ciclului de studii universitare de doctorat, în condițiile legii. Programele postdoctorale de cercetare avansată ale UB se organizează în cadrul școlilor doctorale/ICUB, în coordonarea Consiliului pentru Studii Universitare de Doctorat (CSUD)/ Consiliul Științific al ICUB.
(2) UB organizează programe postdoctorale cu finanţare publică (de la bugetul de stat), în regim cu taxă sau din alte surse legal constituite. 
(3) În cazul în care sursele principale de finanțare ale programului postdoctoral de cercetare avansată sunt reprezentate de finanțări de la bugetul de stat, proiecte cu finanțare nerambursabilă etc., Universitatea din București va contribui suplimentar în mod echitabil pentru susținerea programului de cercetare prin: acces la infrastrucura de cercetare, mentenanță, materiale, participare la conferințe, burse cu valoarea maximă echivalentă burselor acordate studenților, taxe de publicare, taxe de editare etc. 
(4) Sprijinul administrativ pentru programele postdoctorale de cercetare avansată este asigurat de secretariatele școlilor doctorale/ ICUB și de CSUD.



CAPITOLUL II – Organizarea, desfăşurarea şi finalizarea programelor de studii postdoctorale de cercetare avansată

Art. 3.
(1) Programele postdoctorale asigură cadrul instituţional pentru dezvoltarea cercetărilor după finalizarea studiilor universitare de doctorat.
(2) Programul postdoctoral are o durată de minimum un an. În cazurile în care finanţarea este pentru durate de peste un an, continuarea programului  este condiţionată de o evaluare intermediară a activităţii ştiinţifice la finalul fiecărui an de studiu.
(3) Admiterea la programe postdoctorale se realizează  în conformitate cu prevederile Capitolului III din prezenta Metodologie.

Art. 4. 
(1) Programele postdoctorale se desfășoară pe baza planului de cercetare propus de cercetătorul postdoctoral, avizat de mentor și aprobat de consiliul școlii doctorale/ ICUB. Planul de cercetare trebuie să cuprindă o listă minimală de livrabile.
(2) Cercetătorul postdoctoral este obligat să respecte normele de etică și deontologie universitară, conform legii.

Art. 5.
(1) În baza planului de cercetare, pe parcursul programului postdoctoral, cercetătorul postdoctoral are următoarele obligaţii:
(a) prezintă semestrial mentorului și colectivului de cercetare  un raport științific de progres;
(b) participă anual la cel puţin o conferință științifică cu o prezentare orală / poster într-o limbă de circulație internațională;
(c) în colaborare şi cu sprijinul SciResCareer, susţine o prelegere de popularizare a științei într-un cadru organizat, pe un subiect legat de tematica de cercetare;
(d) la finalul programului postdoctoral prezintă în cadrul unui seminar ştiinţific organizat de şcoala doctorală/ ICUB un raport de sinteză privind cercetarea și rezultatele obținute. 

Art. 6.
(1) La finalizarea programului postdoctoral se va acorda un atestat de studii postdoctorale.



CAPITOLUL III – Admiterea la programele postdoctorale de cercetare avansată

Art. 7.
(1) Programele postdoctorale sunt destinate persoanelor care au obținut o diplomă de doctor în științe cu cel mult 5 ani înainte de admiterea în programul postdoctoral, sau care au participat și au obținut certificatul de excelență la competițiile „Marie Skłodowska-Curie” organizate de Comisia Europeană, indiferent de momentul la care au dobândit titlul de doctor.
(2) Admiterea la programele postdoctorale de cercetare avansată se face în baza unui proiect de cercetare propus de cercetătorul postdoctoral și avizat de mentor, conform procedurii adoptate la nivelul UB pentru bursele postdoctorale implementate prin ICUB.
(3) Admiterea se organizează în momentul în care există resurse financiare pentru derularea programului.
(4) Comisia de admitere la programe postdoctorale se propune de către şcoala doctorală/ ICUB și se aprobă de CSUD/ coordonator ICUB.
(5) Calendarul admiterii, stabilind perioada de înscriere, perioada concursului de admitere și perioada de comunicare a rezultatelor, se propune de către şcoala doctorală/ CSUD/ ICUB, se avizează de către CA și se aprobă în Senat înainte de desfăşurarea concursului de admitere.


Art. 8
(1) Candidatul declarat admis are calitatea de cercetător postdoctoral.
(2) IOSUD-UB/ICUB încheie cu fiecare cercetător postdoctoral înmatriculat la un program postdoctoral un contract de studii. Contractele de studii nu se modifică în timpul anului universitar. 

CAPITOLUL IV - Dispoziții finale

Art. 9.
(1) Calitatea de cercetător postdoctoral se menține pe toată durata studiilor, cu condiția îndeplinirii tuturor cerințelor și prevederilor contractuale, IOSUD-UB/ ICUB având obligația urmăririi îndeplinirii acestor cerințe.
(2) Neîndeplinirea obligaţiilor cuprinse în proiectul de cercetare şi a livrabilelor duce la pierderea calității de cercetător postdoctoral și a sprijinului financiar.
(3) Prezenta Metodologie a fost adoptată de Senatul UB în şedinţa sa din data de .............. 2026. 
(4) La intrarea în vigoare a prezentei Metodologii se abrogă Regulamentul UB de organizare şi desfăşurare a programelor postdoctorale de cercetare avansată aprobat de Senatul UB în data de 22.05.2019.

